Godātie kolēģi! Sāksim 2020. gada 16. jūnija attālināto ārkārtas sēdi. Lūdzu darba kārtību, pieejamu uz tablo. Paldies. Darba kārtībā – Prezidija ziņojumi par iesniegtajiem likumprojektiem. Saeimas Prezidijs ierosina Ministru kabineta iesniegto likumprojektu “Grozījumi Rīgas domes atlaišanas likumā” nodot Budžeta un finanšu (nodokļu) komisijai, nosakot, ka tā ir atbildīgā komisija. Valaiņa kungs, vai runāsiet “par” vai “pret”?
Es runāšu “pret”.
Tātad “pret” pieteicies runāt deputāts Viktors Valainis.
Kolēģi, es aicinātu nenodot šo likumprojektu atbildīgajai komisijai, jo grozījumi Rīgas domes atlaišanas likumā jau ir vairākkārt Saeimā skatīti. Un, ja mēs skatāmies pēc tādām tiešām vadlīnijām, kā būtu jārīko vēlēšanas, šis gadījums galīgi neatbilst nekādām... jebkādām vispār iespējamām vadlīnijām, jo šobrīd Rīgas domes vēlēšanu sagatavošanas kārtība jau ir mainīta vairākkārt. Arī šis pēc būtības ir diskutabls... un arī grozījums, kas maina kārtību. Šobrīd ir palikuši jau nepilni līdz... nepilni trīs mēneši līdz nākamajām Rīgas domes... līdz šīm Rīgas domes ārkārtas vēlēšanām, kuru laikā tad šiem noteikumiem... nu, viens ir parlamenta partijas, tās, kas gatavojas startēt Rīgas domes ārkārtas vēlēšanās... tikpat svarīgs jautājums tas ir arī tām partijām, kas nav parlamentā, un īpaši šobrīd, kad šī sasaiste ar sabiedrību ir ļoti vāja, lai neteiktu vairāk, šobrīd veikt šādus grozījumus regulāri... ar tādu zināmu regularitāti nav tas labākais labas pārvaldības princips. Tāpēc, manā ieskatā, tie noteikumi, kas bija apstiprināti jau sākotnēji, pie tiem arī būtu jāturas un nevajag veikt... pat šajā gadījumā šie uzlabojumi, kas ir šajā likumprojektā, arī ir diezgan diskutabli, kur vēlēšanu eksperti jau ir snieguši viedokli par to, ka tas jautājums tomēr ir jāpārskata. Šobrīd tādā steidzamā kārtā, kā ir iecerēti šie grozījumi, tas nebūtu atbalstāms. Tāpēc es aicinātu atturēties vai balsot “pret” šī likumprojekta nodošanu un valdībai un politiķiem vispār izvairīties no jebkādu grozījumu veikšanas, jo īpaši šobrīd – tik tuvu līdz vēlēšanām. Un šīs vēlēšanas jau šobrīd ir tāds diezgan liels problēmjautājums, ja mēs runājam par kārtīgām... tiešām kārtīgu vēlēšanu procedūru. Te nekādas labās vadlīnijas netiek ievērotas. Aicinu noraidīt šo priekšlikumu.
Paldies. Vai, lūdzu, deputāte Regīna Ločmele-Luņova runās “par”?
Jā, es runāšu “par”.
“Par” pieteikusies runāt deputāte Regīna Ločmele-Luņova.
Es aicināšu kolēģus atbalstīt šo likumprojektu un virzīt tālākai skatīšanai, bet profila komisijā, proti, Valsts pārvaldes un pašvaldības komisijā, kura skata šāda tipa likumprojektus. Mēs, mūsu komisija, skatām visus projektus, kas saistīti ar CVK darbību, ar vēlēšanu... un to norisi, un gribētu norādīt, ka nav atbalstāma iepriekš pēdējo... pēdējā mēneša prakse par to, ka, piemēram, CVK darba laiku vēlēšanās izskata uzreiz divas komisijas. Spilgts piemērs tam bija, kad piedāvājumu pagarināt iecirkņu darbu skatīja gan Valsts pārvaldes un pašvaldības komisija, gan Administratīvi teritoriālās reformas komisija. Tas lieki pagarināja abu komisiju darbu, bija nepieciešamība saskaņot pieņemtos grozījumus. Tāpēc aicināšu atbalstīt šo likumprojektu un virzīt tālāk, bet nodot to nevis Budžeta un finanšu (nodokļu) komisijai, kas ir absolūti nesaprotams, kas neatbilst šīs komisijas kompetencei un profilam, bet nodot šo likumprojektu atbilstošajai komisijai, atbildīgajai komisijai, proti, Valsts pārvaldes un pašvaldības komisijai. Paldies.
Paldies. Tātad ir priekšlikums likumprojektu nodot Valsts pārvaldes un pašvaldības komisijai, nosakot, ka tā ir atbildīgā komisija. Kolēģi, mums par to ir jābalso. Lūdzu zvanu! Balsosim par likumprojekta “Grozījumi Rīgas domes atlaišanas likumā” nodošanu Valsts pārvaldes un pašvaldības komisijai, nosakot, ka tā ir atbildīgā komisija! Lūdzu, balsosim! Par – 29, pret – 44, atturas – 8. Tātad likumprojekts Valsts pārvaldes un pašvaldības komisijai (Skaņas pārrāvums.)... Kolēģi, mēs balsosim par likumprojekta nodošanu Budžeta un finanšu (nodokļu) komisijai, nosakot, ka tā ir atbildīgā komisija. Lūdzu aktivizēt balsošanas sadaļu. (Dep. I. Ribakova starpsauciens.) Lūdzu sniegt tehnisko palīdzību deputātam Ivanam Ribakovam. (Pauze.) (Starpsauciens: “Mēs balsosim vēlreiz, ja?”) Mēs balsosim vēlreiz, jā. (Dep. I. Ribakovs: “Ā, labi!”) Mēs balsosim vēlreiz, kolēģi. (Sēdes vadītāja pie kāda vēršas: “Viss kārtībā, ja? Varam? Labi.”) Kolēģi, lūdzu uzmanību, mēs balsosim par likumprojekta nodošanu Budžeta un finanšu (nodokļu) komisijai, nosakot, ka tā ir atbildīgā komisija. Lūdzu zvanu! Balsosim par likumprojekta “Grozījumi Rīgas domes atlaišanas likumā” nodošanu Budžeta un finanšu (nodokļu) komisijai, nosakot, ka tā ir atbildīgā komisija! Lūdzu, balsosim! Par – 54, pret – 3, atturas – 25. Likumprojekts ir nodots Budžeta un finanšu (nodokļu) komisijai, nosakot, ka tā ir atbildīgā komisija. Līdz ar to sēdes darba kārtība ir izskatīta. Vēl notiek deputātu reģistrācija. Tā ir veiksmīgi noslēgusies. Paldies. Sēdi slēdzu. Prezidijs plāno sasaukt attālinātu ārkārtas sēdi rīt, 17. jūnijā, pulksten 14.00. Paldies šodien visiem par darbu.